Matteus 6:11 Die Here Jesus leer ons eerste bid om vanuit die liefde van God vir Hom te leef. Om die eer van God in ons lewe die eerste plek te gee. As ons daarom in die eerste drie bedes gebid het, wys die HERE dat Hy die Vader is wat sien wat ons in die gewone lewe nodig het.
Christus leer ons nou bid: “Gee ons vandag ons daaglikse brood”. Die geloof, die lewe met Vader in die hemel is nie een of ander teorie nie. Dit is nie net een of ander leer wat jou hart en lewe nie raak nie. Nee, die geloof in die Drie-enige God beteken dat die HERE se hart vir jou klop en dat jou hart vir Hom klop. Dit beteken dat die HERE raaksien wat jy nodig het. Die kos wat jy eet is vir die HERE nie te gewoon om Hom daarvoor te vra nie. Ons moet mooi bedink dat die HERE regtig jou Vader wil wees! Die Vader wat regtig vir jou omgee. Dis die rede hoekom jy jou hele lewe by Hom kan bring. Hy sal nooit vir jou sê dat die dinge wat jy by Hom in die gebed bring te klein vir Hom is. Die grootheid van die HERE is dat Hy selfs in die kleinste dinge van jou lewe belangstel! Ons is in alles van Hom afhanklik en Hy wil daarom ook in die kleinste dingen na ons luister en vir ons sorg. So´n wonderlike Vader het elkeen wat as diep afhanklike kind tot Hom in die gebed kom. Die kos wat ons elke dag nodig het om te leef is deel van die volmaakte gebed. Ons kan tot die Vader gaan van wie Christus sê: “Kyk na die wilde voëls: hulle saai nie en hulle oes nie en hulle maak nie in skure bymekaar nie; julle hemelse Vader sorg vir hulle. Is julle nie baie meer werd as hulle nie?”! Matt 6:26
Matteus 6:11 Ons het elke dag weer die goeie nodig. Ons leef op ’n wêreld wat nie ons wêreld is nie. ’n Ander het hierdie wêreld gemaak. As ons sien hoe groot die heelal is, as ons sien hoe die hele skepping werk, sien ons raak dat ons dit nie geskep het nie. ’n Ander wat soveel meer en groter as wat ons is het dit gedoen. Iemand waarmee ons en die hele skepping nie vergelyk kan word nie. Ek moet nou dink aan wat ons in Jesaja 40 oor die sterre en ander hemelliggame lees: “By wie sal julle My dan vergelyk, dat Ek net so kan wees? Sê die Heilige. Slaan julle oë op in die hoogte en kyk! Wie het hierdie dinge geskape? Hy laat hulle leërskare uittrek volgens getal, Hy roep hulle almal by die naam, vanweë die grootheid van kragte en omdat Hy sterk van vermoë is; daar word nie een gemis nie.” Vs 25,26